text: Rimglat og kold start på julen
  01 december 2014 kl. 05.11
  Vi skriver i dag den 1. december, og i år betyder det også, at kulden kommer til Sydjylland.
  Denne morgen er der flere steder is på bilruden, og temperaturen viser omkring frysepunktet.
  - Vejene er saltet i hele Sydøstjyllands Politikreds her til morgen, da der kan være rimglat derude, siger vagtchef Lars Grønlund til TV SYD.
  Og den vejrtype kan vi godt vænne os til ifølge DMI:
  - Det går mod rimfrosne morgener i december, skriver DMI på deres hjemmeside.
  Og nu hvor vi er trådt ind i julemåneden, er der sikkert flere, som håber på sne. Her melder DMI om stigende chancer for hvidt nedbør fra uge 50.
  Hvorvidt det ender i hvid jul for syddanskerne er endnu uvist. Men DMI vil dog langt fra udelukke det:
  - Muligheden for vinterligt vejr i slutningen af december er absolut til stede, skriver de.
  Vi skal lidt længere ind i julemåneden, før der kan komme en mere sikker prognose.
  